Tað er ikki tilvild, at heimsfundurin hjá Sameindu Bíbliufeløgunum er á hvítusunnu! Vit hátíðarhalda jú, at Jesus sendi lærusveinar sínar út um allan heim við gleðiboðskapinum og síðani á hvítusunnu helti út Heilaga Anda sín yvir teir, so teir talaðu á mongum ymiskum tungumálum. Fólk við alskyns tungumálum, sum vóru savnað í Jerusalem tá, undraðust stórliga, tí vit hoyra teir tala á okkara tungum um stórverk Guds ". (Áps 2,11) Sama uppliva vit báðir Bergur her í Philadelphia á heimsfundinum. Vit møtast við starvsfeløgum úr øllum heiminum, kvinnur og menn úr so at siga øllum heimsins londum og við sera ymiskum móðurmálum. Øll eru vit í tænastu fyri harra okkara at geva fólkum okkara gleðiboðskapin á sínum egna tungumáli. Og her er nógvur góður og ítøkiligur íblástur og hjálp til at rætta fólki okkara bíbliuorðið á einum máli og við einum amboði, sum nútíðin nýtir. Hetta gevur áræði og dirvi at halda á í arbeiðnum fyri bíbliusakini í Føroyum! Tí hóast vit eru ríkiliga signað við tveimum bíbliutýðingum á føroyskum, hava vit leingi ásanna, at okkum tørvar eina týðing á dagførdum føroyskum máli. So at eisini nútíðar ættarlið og tey ungu kunnu hoyra um stórverk Guds á sínum máli. Hetta arbeiðið er farið í gongd, og limaskapurin í Sameindu Bíbliufeløgunum eggjar okkum at skunda undir tað týðandi arbeiðið.